Document ID: 32000R2813

Komission asetus (EY) N:o 2813/2000,
annettu 21 päivänä joulukuuta 2000,
neuvoston asetuksen (EY) N:o 104/2000 soveltamista koskevista yksityiskohtaisista säännöistä tiettyjen kalastustuotteiden yksityisen varastoinnin tuen myöntämisestä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kalastus- ja vesiviljelytuotealan yhteisestä markkinajärjestelystä 17 päivänä joulukuuta 1999 annetun neuvoston asetuksen (EY) N:o 104/2000(1) ja erityisesti sen 25 artiklan 6 kohdan,
sekä katsoo seuraavaa:
(1) Asetuksessa (EY) N:o 104/2000, jolla kumotaan neuvoston asetus (ETY) N:o 3759/92(2) 1 päivästä tammikuuta 2001 alkaen, säädetään mahdollisuudesta myöntää tuottajajärjestöille yksityisen varastoinnin tukea asetuksen (EY) N:o 104/2000 liitteessä II mainittujen tuotteiden osalta. Yhteisön myyntihinnan käyttöönoton vuoksi säännöt ovat erilaiset kuin aikaisemmassa järjestelmässä, josta säädetään asetuksessa (ETY) N:o 3759/92 ja neuvoston asetuksen (ETY) N:o 3759/92 soveltamista koskevista yksityiskohtaisista säännöistä tietyistä kalastustuotteista myönnettävän yksityisen varastoinnin tuen osalta 12 päivänä heinäkuuta 1994 annetussa komission asetuksessa (EY) N:o 1690/94(3). Asetuksessa (EY) N:o 1690/94 annetut soveltamista koskevat yksityiskohtaiset säännöt olisi laadittava uudelleen näiden muutosten huomioon ottamiseksi.
(2) Tuottajajärjestöjen olisi osallistuttava yksityisen varastoinnin tukimekanismin täytäntöönpanoon liittyvien kulujen kattamiseen, ja sen vuoksi tuen suuruus olisi määritettävä varastoinnin aiheuttamien todellisten teknisten kulujen sekä rahoituskulujen perusteella. Tekniset kulut olisi täsmennettävä mekanismin puitteissa aiheutuneiden välittömien kulujen perusteella. Jotta vältytään työläältä tietojenvaihdolta yritysten kanssa ja monimutkaisilta vuotuisilta laskutoimituksilta, rahoituskuluille olisi vahvistettava kiinteä summa, jota mukautetaan koron perusteella, joka määritetään interventioiden rahoittamista Euroopan maatalouden ohjaus- ja tukirahaston tukiosastosta koskevista yleisistä säännöistä 2 päivänä elokuuta 1978 annetun neuvoston asetuksen (ETY) N:o 1883/78(4), sellaisena kuin se on viimeksi muutettuna asetuksella (EY) N:o 1259/96(5), 5 artiklan mukaisesti.
(3) Tuotteiden laadun varmistamiseksi ja niiden saatavuuden parantamiseksi markkinoilla olisi määritettävä yksityisen varastoinnin tuen saamisen sekä kyseisten tuotteiden varastoinnin ja markkinoille uudelleen saattamista koskevat edellytykset.
(4) Tavanomaisten kilpailuolosuhteiden takaamiseksi asetuksessa (EY) N:o 104/2000 säädettyä vaihteluväliä käyttävien tuottajajärjestöjen välillä on tarpeen vahvistaa säännöt niiden soveltamisesta, ja jotta ne ovat yhdenmukaiset muiden interventiomekanismien kanssa. Sen vuoksi olisi sovellettava neuvoston asetuksen (EY) N:o 104/2000 soveltamista koskevista yksityiskohtaisista säännöistä tiettyjen kalastustuotteiden markkinoilta vetämistä koskevan taloudellisen korvauksen myöntämisen osalta 15 päivänä marraskuuta 2000 annetun komission asetuksen (EY) N:o 2509/2000(6) asiaa koskevia säännöksiä.
(5) Tarkastusten tehokkuuden lisäämiseksi tuensaajilla olisi oltava velvollisuus pitää kirjaa varastosta ja toimitettava sitä koskevat tiedot jäsenvaltiolle. Mekanismin hallinnoinnin kannalta riittää varastokirjanpito varastoinnin vähimmäisaikojen osalta.
(6) Olisi säädettävä menettelystä yksityisen varastoinnin tukihakemusten maksamisesta sekä ennakkomaksujen myöntämisestä ja asiaa koskevan vakuuden määrästä.
(7) Tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Yksityisen varastoinnin tuen taso vahvistetaan ennen kunkin kalastusvuoden alkua asetuksen (EY) N:o 104/2000 38 artiklan 2 kohdassa tarkoitettua menettelyä noudattaen.
Yksityisen varastoinnin tuki vahvistetaan yksikköpainoa kohti, ja sitä sovelletaan asetuksen (EY) N:o 104/2000 liitteessä II olevassa luettelossa mainittujen tuotteiden nettopainoon.
2. Tuen määrä lasketaan kyseisten tuotteiden varastoinnille välttämättömiin toimiin liittyvien, yhteisössä edeltävän vuoden aikana kirjattujen todellisten teknisten kulujen ja rahoituskulujen perusteella.
3. Teknisiä kuluja ovat seuraavat:
a) energiakulut;
b) varastoinnista ja varaston purkamisesta aiheutuvat työvoimakulut;
c) pakkausmateriaalikulut;
d) kuljetuskulut aluksen purkamispaikasta varastointipaikkaan.
4. Rahoituskulut ovat kiinteämääräiset 10 euroa tonnilta vuodelta 2001. Sen jälkeen tätä kiinteää summaa tarkistetaan joka vuosi soveltaen korkoa, joka määritetään vuosittain neuvoston asetuksen (ETY) N:o 1883/78 5 artiklan mukaisesti.
5. Kalastusvuodeksi vahvistettua yksityisen varastoinnin tuen tasoa sovelletaan kyseisenä vuonna varastoituihin tuotteisiin riippumatta siitä, koska varastointi päättyy.
2 artikla
1. Kyseisten tuotteiden varastoinnin ja markkinoille uudelleen saattamisen on tapahduttava 2 ja 3 kohdassa säädettyjen edellytysten mukaisesti.
2. Tuotteet on varastoitu vähintään 15 päivän ajan varastoinnin alkamispäivästä laskettuna.
Tuotteet on säilytetty sellaisissa olosuhteissa, ettei niiden laatu voi heiketä. Tätä tarkoitusta varten varastoinnin on tapahduttava asianmukaisissa laitoksissa, joissa varastointilämpötila on enintään - 18 °C, sanotun kuitenkaan rajoittamatta jäsenvaltioiden tiukempien kansallisten tai kaupallisten vaatimusten soveltamista.
Tuotteet on varastoitu vähintään viiden tonnin ja Penaeidae-heimon katkarapujen osalta yhden tonnin tasalaatuisina erinä.
3. Kaikki tuotteet on saatettava uudelleen markkinoille tasalaatuisina erinä noudattaen kussakin jäsenvaltiossa voimassa olevia määräyksiä ihmisravinnoksi tarkoitettujen tuotteiden kaupan pitämisestä.
3 artikla
Asetuksen (EY) N:o 2509/2000 2 artiklan 1, 2 ja 3 kohtaa sekä 3 artiklaa sovelletaan soveltuvin osin asetuksen (EY) N:o 104/2000 25 artiklassa säädettyihin yksityisen varastoinnin tukea koskeviin järjestelyihin.
4 artikla
1. Jäsenvaltioiden on otettava käyttöön valvontajärjestelmä sen varmistamiseksi, että tuotteet, joille yksityisen varastoinnin tukea haetaan, ovat tukikelpoisia.
2. Edellä 2 artiklan 2 kohdan ensimmäisessä alakohdassa tarkoitetun varastoinnin vähimmäisajan osalta tuottajajärjestöjen on huolehdittava, että tuensaajat pitävät kustakin varastoon tuodusta tuoteluokasta varastokirjanpitoa.
3. Tuottajajärjestön on ilmoitettava asianomaiselle jäsenvaltiolle kuukausittain varastoon tuotujen tuotteiden tuontipäivä, laji, luokka ja määrä.
5 artikla
1. Yksitysen varastoinnin tuki myönnetään asianomaiselle tuottajajärjestölle vasta sen jälkeen, kun asianomaisen jäsenvaltion toimivaltainen viranomainen on todennut, että määrät, joiden osalta tukea on haettu, eivät ylitä asetuksen (EY) N:o 104/2000 25 artiklan 4 kohdassa säädettyä rajaa ja on varastoitu ja sen jälkeen saatettu uudelleen markkinoille tämän asetuksen mukaisesti.
2. Asianomaisten tuottajajärjestöjen on esitettävä hakemukset yksityisen varastoinnin tuesta jäsenvaltioiden toimivaltaisille viranomaisille viimeistään neljän kuukauden kuluessa kyseisen kalastusvuoden päättymisestä.
3. Kansallisten viranomaisten on maksettava yksityisen varastoinnin tuki kolmen kuukauden kuluessa siitä, kun asianomainen tuottajajärjestö on esittänyt hakemuksen tuen maksusta täydellisenä.
6 artikla
Asianomaisen tuottajajärjestön hakemuksesta jäsenvaltion on myönnettävä kuukausittain yksityisen varastoinnin tuen ennakkoa kyseisen kuukauden ajalta haetuista määristä edellyttäen, että tuottajajärjestö on antanut vakuuden, joka on suuruudeltaan 105 prosenttia ennakon määrästä.
Ennakot lasketaan liitteessä vahvistetun menetelmän mukaisesti.
7 artikla
Kumotaan asetus (EY) N:o 1690/94.
8 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 2001.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä joulukuuta 2000.

Labels: 3
19
6